# 

**mreža centara za kulturu**

**kvARTura**

suradnički projekt, nastao u komunikaciji između 6 centara za kulturu. Timovi tih centara su za svoje sugrađane kreirali 6 različitih programa; svaki od centara organizira dio programa.

Na taj se način potiče i aktivira  protočnost programa, ideja, voditelja, umjetnika, autora i sukreatora, te osnažuje djelatnost Centara. Time Centri ali i građani sami postaju važni akteri u kreiranju kulturne politike grada. Takvo je umrežavanje projekata i centara nužnost, gledana u kontekstu uklapanja domaće kulturne scene u Europsku scenu.

Pri tome Centri zadržavaju svoj lokalni karakter i programske specifičnosti, ali i proširuju svoj društveni, umjetnički i kulturni utjecaj.

Želja nam je u nadolazećoj godini priključiti i druge zagrebačke centre, kako bi identitet svakog pojedinog kvarta našao najbolji način da se predstavi kroz određene programe, a u nekom dugoročnom promišljanju, pozivamo i Centre za kulturu drugih gradova da nam se pridruže idejama, sugestijama, programima.

**KvARTura je i:**

-kvartovska ura, ili tura, vrijeme za druženje, istraživanje, otkrivanje vlastitog kvarta

-vrijeme za umjetnost, vrijeme za kulturu življenja, vrijeme za sebe, susjede i prijatelje

**Gdje je kvARTura?**

**U, i oko:**

Kulturni centar Peščenica

Centar za kulturu Trešnjevka

Centar za kulturu i film August Cesarec

Centar mladih Ribnjak

Centar za kulturu i obrazovanje Susedgrad

Centar za kulturu i informacije Maksimir

**Što kvARTura nudi?**

**6 projekata koje su kreirali centri u pokušaju da osluškuju potrebe svojih sugrađana:**

**PUNOGLAFKA**

**Projekt "Punoglafka**" sastoji se od središnjeg glazbeno-scenskog projekta (predstave) s temom neprihvatljivog ponašanja mladih i pratećih programa koji elaboriraju istu temu kroz radionice, istraživanja, tribine, seminare, forum kazalište i druge interaktivne sadržaje.

**LICE U'LICE- kvartovske fotoradionice i izložbe**

U okviru ovog projekta svaki od centara organizira radionice fotografije (a nakon toga seriju izložaba) kroz koje se istražuje određeni dio grada-kvart.

Uz osvještavanje važnosti arhitektonske baštine i spoznaje o gradskom/kvartovskom okruženju te poticanje aktivnog stava, naglasak je na boljem upoznavanju grada, gradskih skrivenih detalja, sudbina i portreta ljudi koji u gradu žive, prenošenju otkrivenih spoznaja drugima . Sliku Zagreba ne čine samo centar i Donji grad, njegove znamenitosti, već i periferija, skrivene ulice, nepoznati detalji, njegovi stanovnici…

**Ciklus Land art – radionica**

**IZRAZI SE GOVOROM PRIRODE**

Vođeni mišlju “ svi smo mi umjetnici, a priroda je moj atelje” uvjereni smo da se svi možemo kreativno izražavati ako se uskladimo s prirodom i njezinim procesima.

Radionice upoznaju s temom land arta kroz godišnja doba kroz ciklus predavanja i prezentacija, omogućuju odlazak polaznika u prostor prirode i prikupljanje ideja za stvaranje. Slijedi skiciranje, skupljanje materijala u prirodi koja okružuje određeno mjesto i na taj ga način prezentira. potom se raznim alatima i materijalaima (žica, špaga, boje, ljepila i s) izrađuje instalacija u prostoru prirode koja predstavlja autora i njegovu ideju.

**ZAGREB NA KVADRAT (ZG NA2)**

Svaki dio grada posjeduje urbanističke specifičnosti, središta, trgove, parkove…

Jesu li se njihove funkcije promijenile tijekom vremena?

Koliko sami stanovnici oblikuju, mijenjaju kvart u kojem žive, postoje li radnički, studentski, građanski kvartovi?

Različitim tehnikama i načinima izražavanja , ovaj projekt prikazat će specifičnosti pojedinog kvarta, zanimljivosti kroz prošlost, sadašnjost i budućnost. S obzirom na specifičnost pojedinog kvarta jadnako kao i specifičnost pojedinog centra za kulturu ovaj će program biti obrađen u raznim kreativnim radionicama.

**LICE S PLAKATA**

Projekt «Lice s plakata» suradnja je zagrebačkih centara za kulturu sa Muzejem ulične umjetnosti. Problematizira anonimnost hrvatskih umjetnika, pogotovo onih mlađe generacije, nedovoljnu prisutnost ili čak potpunu neprisutnost umjetnosti u svakodnevnici građana Grada Zagreba i posljedicu svega toga - nepostojanje jakog tržišta umjetnina koje bi našim istaknutim mladim umjetnicima osiguralo egzistenciju. Projekt je zamišljen kao ironizacija i kritika masovnih medija i marketinške industrije koji su zaposjeli javne prostore i postali dio ljudske svakodnevnice dok je umjetnost marginalizirana, a muzeji i galerije često prazne. Svaki Centar bi predstavio jednog od šest pespektivnih umjetnika mlađe generacije kroz veliki mural, autoportret, sa pripadajućim tekstom koji predstavlja umjetnika i cijenom samog rada, na javnoj površini u kvartu/četvrti u kojem centar djeluje.

Dakle svaki od šest odabranih autora bi dobio zidnu površinu da se u tehnici kojoj želi predstavi široj javnosti. Autoportret ironizira i na neki način banalizira umjetničku samopromociju i ovdje je da prkosi marketinškoj i medijskoj industriji koja uporno marginalizira umjetnost. Odabrani autori su: Stipan Tadić, Mario Kolarić, Dunja Janković, Miron Milić, Marina Mesar i Vanja Trobić.

**„BOŽIĆNI STUDIO“**

predstavlja niz kreativnih radionica s ciljem edukacije kroz raznolike sadržaje i razvijanje kreativnosti i percepcije kod djece i mladeži.

Kreativna božićna radionica razmatra ekološke i kulturološke aspekte kićenja božićnog drvca i narodnih običaja, nastojeći ponuditi pristupačna i zabavna alternativna rješenja.   
Božićni studio podrazumijeva likovnu radionicu koja se sastoji od slikanja, modeliranja i oblikovanja papira, uz korištenje različitih materijala i kombiniranih tehnika. Rezultati radionice biti će kvartovske instalacije/drvca postavljene ispred svih 6 centara za kulturu.

Ako stanujete u jednom od ovih kvartova: Maksimir, Peščenica, Medveščak, Trešnjevka, Susedgrad, Črnomerec, javite se u njihov Centar za kulturu i informirajte o sudjelovanju u KVARTURI !

**Trešnjevka:** Saša Martinović Kunović [smartinovic@cekate.hr](mailto:smartinovic@cekate.hr)

**Susedgrad:** Stella Bernhardt [stella@czkio-susedgrad.hr](mailto:stella@czkio-susedgrad.hr)

**Ribnjak/Medveščak**: Ksenija Rožman [centar-mladih-ribnjak@inet.hr](mailto:centar-mladih-ribnjak@inet.hr)

**Peščenica:** Anja Planinčić [anja.planincic@kcpescenica.hr](mailto:anja.planincic@kcpescenica.hr)

**Črnomerec**: Sanja Prnjak, Ivana Market [radionice.cesarec@gmail.com](mailto:radionice.cesarec@gmail.com)

**Maksimir:** Jadranka Kerin [jadranka.kerin@gmail.com](mailto:jadranka.kerin@gmail.com)

**Program: ZAGREB NA2**

# KULTURNE MEMORIJE

Centar za kulturu Trešnjevka organizira interdisciplinarni projekt koji se bavi problematikom vezanom uz propitivanje različitih načina konstruiranja javnog sjećanja te ulozi kulturnih memorija u formiranju kolektivnog identiteta.

Prema Andreas Huyssenu ‘sjećanje oblikuje naše veze s prošlosti, a načini na koje pamtimo određuje naš identitet. Kao individue i društva trebamo prošlost kako bi konstruirali i učvrstili svoju tradiciju, formirali sadašnji identitet, te stvorili viziju budućnosti’.

U tom kontekstu dijalog između prošlosti i sadašnjosti nikad ne završava. Način na koji pojedinci i čitave zajednice pamte prošlost i identificiraju se s njom je složen proces artikuliran kroz različitosti i sličnosti (od nacionalnih, rodnih, klasnih, lokalnih, regionalnih itd.), te oblikovan raznim značenjima koje pridajemo tim različitostima/ sličnostima.

U ovom projektu bavit ćemo se kulturnim memorijama koje su formirane izvan formalnih povijesnih diskursa, ali artikuliraju s tim diskursima, te analizom procesa kojim su memorije postale dio popularne kulture. Istraživat ćemo različitu građu (performans, usmene povijesti, film, umjetnost, urbani prostor …) s posebnim fokusom na analizu popularizacije memorije; analizu načina na koji je sjećanje ispripovijedano kroz popularnu kulturu.

Projekt će okupiti, povezati i potaknuti na međusobnu suradnju umjetnike, aktiviste, studente i samostalne istraživače koji se bave istraživanjem i uključivanjem kulturnih memorija u svoj istraživački rad. Realizira se kroz 10 susreta - dva ciklusa istraživačkih radionica i tribina tijekom svibnja/lipnja te tijekom studenog/prosinca.

Autorica i voditeljica je dr. sc. Senka Božić. Voditelji/ice pojedinih radionica i tribina te gostujući predavači/ice su znanstvenici/e i umjetnici/e kojima je ova tema dio znanstvenog ili umjetničkog interesa.

**22.5.2012.u 20h**

**dr.sc. Mislava Bertoša i Sandra Antulov**

**Živjela perverzija na Lezbožednom trgu: slogani i simboličko preimenovanje  ulica na zagrebačkoj povorci ponosa kao memorijske prakse**

U izlaganju će biti analizirani slogani nošeni na zagrebačkoj povorci ponosa (2002.-2011.) i simboličko preimenovanje ulica uključenih u rutu povorke kao prakse pomoću kojih se konstruira i komunicira kolektivna memorija jedne marginalizirane skupine. Evokacija različitih značajnih momenata globalne LGBT povijesti s jedne strane, te lokalizirani (zagrebački, srednjoeuropski) elementi koji se međusobno isprepliću, s druge strane, bit će interpretirani u svjetlu semiotičkih promišljanja o značenju i memoriji.

# Centar za kulturu Trešnjevka, Park Stara Trešnjevka 1, 10 000 Zagreb

# 01 3027 411, [www.cekate.hr](http://www.cekate.hr), [leutar@cekate.hr](mailto:leutar@cekate.hr)